**Povzetek revizijskega poročila *Nadzor Zavoda za zdravstveno zavarovanje Slovenije nad nenujnimi reševalnimi prevozi***

Računsko sodišče je v reviziji uspešnosti poslovanja Zavoda za zdravstveno zavarovanje Slovenije (v nadaljevanju: zavod) pri nadzoru nad nenujnimi reševalnimi prevozi v obdobju med 1. 1. 2013 in 1. 5. 2014 ugotovilo, da zavod ni bil uspešen pri nadzoru naročanja nenujnih reševalnih prevozov.

Z revizijo je računsko sodišče preverilo, ali je zavod nadzoroval spoštovanje določb predpisov, po katerih morajo naročniki nenujnih reševalnih prevozov (to so zdravniki, ki ugotovijo, da pacient potrebuje nenujni reševalni prevoz) zagotoviti gospodarno porabo javnih sredstev tako, da te prevoze praviloma naročajo samo pri izvajalcih nenujnih reševalnih prevozov, ki imajo sedež v istem kraju kot naročnik oziroma so najbližji naročniku.

V reviziji smo ocenili, da zavod ni razpolagal z ustreznimi in zadostnimi podatki v elektronski obliki, na podlagi katerih bi lahko izvajal učinkovite avtomatizirane kontrole gospodarnosti izbire izvajalca nenujnih reševalnih prevozov. V letu 2013 pa tudi ni izvajal analiz na podlagi podatkov iz nalogov za prevoze, ki jih je prejemal v fizični obliki.

Ocenili smo tudi, da zavod ni bil uspešen pri izvajanju terenskih nadzorov, saj v obdobju, na katero se nanaša revizija, ni izvajal učinkovitih terenskih nadzorov naročnikov, ki negospodarno izbirajo izvajalce nenujnih reševalnih prevozov.

Računsko sodišče je zavodu podalo več *priporočil* za izboljšanje dela poslovanja, ki se nanaša na nadzore, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite pomanjkljivosti oziroma izvedeni ustrezni popravljalni ukrepi.

Ljubljana, 24. novembra 2014